Diari Oficial de la Generalitat Valenciana


Sumari del DOGV 9306, del 25-03-2022 (2022/2431)

RESOLUCIÓ de 21 de març de 2022, del director general de LABORA Servei Valencià d'Ocupació i Formació, per la qual es convoquen cinc beques per a la realització de pràctiques professionals en LABORA.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9306

Data del DOGV
:   25-03-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/2431


Data del document
:   21-03-2022

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 21 de març de 2022, del director general de LABORA Servei Valencià d'Ocupació i Formació, per la qual es convoquen cinc beques per a la realització de pràctiques professionals en LABORA. [2022/2431]  
Mitjançant el Decret 132/2009, de 4 de setembre, del Consell, pel qual es regula la concessió de beques, es determina el procediment a seguir per a la concessió de les beques que es convoquen amb la finalitat de facilitar l'accés al món laboral mitjançant la realització de pràctiques professionals en diferents departaments del Consell.  
Per part seua, l'Ordre 17/2011, de 6 de maig, de la Conselleria de Justícia i Administracions Públiques, desplega el capítol II de les beques de pràctiques professionals del decret esmentat amb la finalitat de simplificar el procés i reduir càrregues administratives a la ciutadania, aprovar l'aplicació informàtica corporativa denominada «e-beques» i regular tot allò relacionat amb la tramitació electrònica, així com actualitzar els models de sol·licitud i currículum per a adaptar-los als nous requeriments normatius.  
Mitjançant l'Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball, s'estableixen les bases reguladores de la concessió de beques de formació pràctica del Servei Valencià d'Ocupació i Formació (SERVEF).  
En aquest marc, LABORA Servei Valencià d'Ocupació i Formació considera adequada la convocatòria de cinc beques per a la realització de pràctiques professionals dirigides a completar la formació de persones universitàries.  
Aquesta actuació està inclosa en els objectius i activitats de la línia de subvenció S3046000, beques de formació, del capítol IV, del subprograma 322.56 del pressupost de LABORA Servei Valencià d'Ocupació i Formació per a l'exercici 2022.  
Les beques convocades per mitjà d'aquesta resolució no han de ser notificades a la Comissió Europea, ja que no recullen els requisits de l'article 107 del Tractat de funcionament de la Unió Europea, segons disposa el Decret 128/2017, de 29 de setembre, del Consell, perquè, quant a la qualitat del beneficiari i l'objecte d'aquestes, no hi ha cap avantatge econòmic, ni desenvolupament d'activitat econòmica en el mercat relacionat amb l'oferta de béns i serveis, per la qual cosa no afecten la competència ni els intercanvis comercials entre els estats membres i tampoc afavoreixen determinades empreses o produccions.  
  
En virtut de l'exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb el que es disposa en l'article 14 del Decret 216/2020, de 29 de desembre, del Consell, d'aprovació del Reglament d'organització, règim jurídic i funcional de LABORA Servei Valencià d'Ocupació i Formació, resolc:  
  
Primer. Objecte  
Convocar, en règim de concurrència competitiva, cinc beques per a realitzar pràctiques professionals en LABORA Servei Valencià d'Ocupació i Formació, segons el següent detall:  
- Dues beques en la modalitat jurídica, dirigides a persones graduades en Dret, amb destinació en la Subdirecció General d'Ocupació i en la Subdirecció General Administrativa de LABORA.  
- Tres beques en la modalitat comunicació, dirigides als qui tinguen la titulació de grau en Periodisme, Comunicació Audiovisual o equivalent. Dues d'elles amb destinació en la Direcció General de LABORA Servei Valencià d'Ocupació i Formació, i l'altra en el Centre de Formació de Paterna, dependent de la Subdirecció General de Formació Professional per a l'Ocupació.  
  
Segon. Duració de les beques  
1. El període de duració de les beques serà de dotze mesos des de la data indicada en la resolució d'adjudicació. La no incorporació injustificada del becari o becària en la data indicada en la resolució de concessió s'interpretarà com a renúncia a la beca concedida.  
2. Les beques podran prorrogar-se sense necessitat d'una nova convocatòria, mitjançant una resolució de la persona titular de la Direcció General de LABORA, per un període màxim de dotze mesos addicionals, sempre que existisca disponibilitat pressupostària i el desenvolupament de l'activitat que s'estiga efectuant així ho requerisca o aconselle.  
3. En cas que es produïsca una vacant durant el període de gaudi d'una beca a causa d'una renúncia o qualsevol altra incidència, es podrà concedir una nova beca per la resta del període màxim de gaudi d'aquesta, entre les persones que integren la borsa de reserva.  
  
Tercer. Finançament i dotació econòmica  
Les beques convocades es finançaran amb càrrec a l'aplicació pressupostària 322.56, capítol IV, línia de subvenció S3046000, del pressupost de LABORA Servei Valencià d'Ocupació i Formació d'acord amb la següent distribució d'anualitats:  
Exercici 2022: 38.409,70 -  
Exercici 2023: 32.175,85 ?, i estarà condicionada a l'existència de crèdit adequat i suficient en els pressupostos de la Generalitat per a l'exercici 2023.  
Aquestes beques tindran una dotació inicial per l'exercici 2022 de 1.120,19 euros mensuals bruts cadascuna, de conformitat amb el que disposa l'article 17 del Decret 132/2009, de 4 de setembre, del Consell, pel qual es regula la concessió de beques, quant a la fixació de la quantia d'aquestes beques, així com de l'increment anual d'aquesta quantia, en aplicació dels increments globals previstos cada any per a la despesa del sector públic valencià en la llei de pressupostos. Sobre aquest import caldrà fer la retenció corresponent a compte de l'Impost sobre la Renda de les Persones Físiques, així com la cotització corresponent a la Seguretat Social, d'acord amb el que s'estableix en l'article 4 de l'Ordre 63/2016, que va aprovar les bases reguladores.  
  
En cas de pròrroga de les beques, en el segon període, la quantia procedent serà la que resulte aplicable d'acord amb la resolució a què es refereix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en aquest període.  
Les quantitats abonades en cap cas tindran el caràcter de salari o retribució, si no d'ajuda econòmica per a les despeses que la beca comporta.  
L'import de la beca s'abonarà mensualment, amb la certificació prèvia de la persona responsable de la unitat administrativa de LABORA Servei Valencià d'Ocupació i Formació a la qual s'adscriga la realització de la pràctica professional.  
  
Quart. Requisits que han de complir els sol·licitants  
Les persones aspirants hauran d'acreditar complir els requisits establits en l'article 4 de l'esmentada Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball.  
El termini màxim des de l'obtenció de la titulació serà de cinc anys anteriors a la finalització del termini de presentació de sol·licituds.  
  
Cinqué. Termini, lloc i forma de presentació de sol·licituds  
1. El termini per a la presentació serà de 15 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les sol·licituds es presentaran per via electrònica; a aquest efecte és necessari estar registrat per a l'ús del sistema d'identificació i signatura electrònica Bq@kw, o posseir un certificat digital de signatura electrònica, o DNIe. Per a això, accediran al tràmit de sol·licitud de la beca en la pàgina web de LABORA https://labora.gva.es/es/ajudes-de-formacio  
En aquest tràmit s'especificarà la modalitat a la qual s'opta i s'obtindrà de manera automàtica la baremació inicial dels mèrits al·legats. En cas de presentació de més d'una sol·licitud per un aspirant, únicament es tindrà en compte l'última presentada, i s'arxivaran les anteriors.  
  
3. El formulari de sol·licitud incorpora una declaració responsable mitjançant la qual el sol·licitant manifesta que totes les dades indicades en la sol·licitud i en el currículum que adjunta són verídiques i que es troba en possessió de la documentació que així ho acredita. Segons el que es disposa en l'article 69.4 de la Llei 39/2015, d'1 d'octubre, del procediment administratiu comú de les administracions públiques, d'ara en avant LPAC, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, la no presentació davant l'administració competent de la declaració responsable, o de la documentació que, si escau, siga requerida per a acreditar el compliment del que s'ha declarat, determinarà la impossibilitat de continuar en la convocatòria.  
  
4. La sol·licitud inclou igualment una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, així com una indicació que les dades de caràcter personal contingudes en aquesta podran ser incloses en un fitxer per al seu tractament pel titular responsable d'aquest.  
  
  
Sisé. Presentació de la documentació acreditativa dels mèrits  
1. Les persones sol·licitants que hagen sigut seleccionades per a la fase d'entrevista, hauran de presentar la documentació acreditativa dels mèrits detallats en el currículum en el moment en què acudisquen a la realització de l'entrevista o bé quan així els ho requerisca la comissió de valoració corresponent.  
Si la documentació presentada no reunira els requisits indicats en aquesta convocatòria o no foren aportats alguns dels documents exigits, es requerirà la persona interessada perquè, en el termini màxim i improrrogable de deu dies naturals, esmene o adjunte els documents preceptius, amb indicació que, si així no ho fera, es considerarà que desisteix en la seua sol·licitud amb resolució prèvia dictada a aquest efecte.  
2. Els mèrits no acreditats suficientment no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
  
Seté. Comissió avaluadora i procés de selecció  
1. Per a l'examen de les sol·licituds de beca i l'elaboració de les oportunes propostes es constituirà una comissió avaluadora, la composició de la qual serà l'establida en l'article 9 de les bases reguladores.  
La comissió avaluadora adaptarà el seu funcionament al que s'estableix en la present convocatòria i a les regles contingudes en la secció tercera del capítol II de la Llei 40/2015, de règim jurídic del sector públic.  
2. La comissió avaluadora es reunirà en el termini dels quinze dies hàbils següents a la finalització del termini de presentació de sol·licituds amb la finalitat de valorar els mèrits al·legats d'acord amb la informació obtinguda en l'autobaremació, i publicarà un llistat provisional ordenat segons la puntuació obtinguda per totes les persones aspirants, i inclourà també una relació de les persones aspirants les sol·licituds de les quals hagen sigut desestimades i les causes que hagen motivat la seua desestimació.  
3. La llista provisional es publicarà durant deu dies naturals en la pàgina web de LABORA https://labora.gva.es/es/ajudes-de-formacio en l'apartat corresponent a aquest procediment, i durant aquest termini les persones interessades podran presentar davant la comissió avaluadora les al·legacions pertinents.  
4. Una vegada transcorregut el termini d'al·legacions a la llista provisional, la comissió avaluadora convocarà mitjançant un correu electrònic les 15 persones que obtinguen major puntuació en cadascuna de les 2 modalitats proposades per a la realització d'una entrevista personal, convocatòria que s'efectuarà en crida única, amb indicació de lloc, data i hora per a cada aspirant. En aquesta entrevista hauran de presentar la documentació requerida perquè siga comprovada d'acord amb el resolc sisé d'aquesta convocatòria.  
5. En el termini de deu dies des de la finalització de les entrevistes i dels requeriments, si és el cas, la comissió avaluadora elaborarà una proposta de resolució que contindrà la relació definitiva de persones seleccionades amb la seua puntuació, així com una borsa de reserva prioritzada per ordre de puntuació per a cobrir les vacants que puguen sorgir durant el període de gaudi de les beques, de la qual formaran part únicament les persones entrevistades.  
  
Huité. Barem per a avaluar els mèrits personals  
1. En la present convocatòria seran tinguts en compte els següents criteris de valoració amb la ponderació que s'estableix:  
A. Expedient acadèmic:  
El màxim de puntuació que pot obtindre's en aquest apartat del barem serà de 18 punts. S'inclouen els següents aspectes de valoració:  
  
A.1. La puntuació assignada a l'expedient acadèmic coincidirà amb la nota mitjana ponderada, i donarà lloc a una valoració entre 5 i 10 punts.  
A.2. L'especialització acadèmica en matèries relacionades amb la convocatòria es valorarà entre 0 i 5 punts, i es valorarà amb un màxim de 0,20 punts per assignatura relacionada amb la beca.  
A.3. Altres títols acadèmics oficials que no constituïsquen un requisit per a la concessió. En aquest subapartat la puntuació màxima serà de 3 punts:  
Doctor: 2 punts.  
Altres llicenciatures o titulació equivalent: 1 punt.  
Altres diplomatures: 0,50 punts.  
B. Coneixements de valencià:  
B.1. Només es valoraran els certificats expedits o homologats per la Junta Qualificadora de Coneixements de Valencià, conformement a la següent escala i puntuant-se exclusivament el nivell més alt acreditat:  
  
B1: 0,25 punts  
B2: 0,50 punts  
C1: 0,75 punts  
C2: 1 punt  
C. Coneixement d'idiomes de la Unió Europea:  
Es valorarà cada nivell superat, d'acord amb el Marc europeu comú de referència per a les llengües, amb 0,20 punts.  
La puntuació màxima que es podrà obtindre per al conjunt dels idiomes i cursos acreditats serà d'1 punt.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.  
  
D. Coneixements addicionals:  
D.1. Experiència professional directament relacionada amb l'objecte de la beca segons la modalitat, fins a 2 punts, i es computaran 0,10 punts per cada mes complet treballat. Es considerarà directament relacionada amb l'objecte de la beca l'experiència en temes d'organització, procediment i activitat administrativa en la beca de «modalitat jurídica» i en la «modalitat comunicació», l'experiència en la gestió de portals web i xarxes socials.  
No es computarà a aquest efecte l'experiència com a persona becària.  
D.2. Cursos de formació relacionats amb l'objecte de la beca, fins a un màxim de 4 punts. Es valoraran els cursos de formació i perfeccionament de duració igual o superior a 15 hores que hagen sigut cursats o impartits per la persona interessada, conformement a la següent escala:  
  
a) De 200 o més hores, 3,00 punts.  
b) De 100 o més hores, 2,00 punts.  
c) De 75 o més hores, 1,50 punts.  
d) De 50 o més hores, 1,00 punt.  
e) De 25 o més hores, 0,50 punts.  
f) De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts a nivell oficial. En cap cas es puntuaran en el present subapartat els cursos d'idiomes.  
E. Entrevista:  
L'entrevista tindrà una puntuació màxima de 5 punts i versarà sobre les aptituds, preparació i experiències expressades en el currículum.  
  
En cas d'empat es considerarà primer la persona que tinga la major puntuació en els següents apartats per l'ordre en què s'indiquen: entrevista, mèrits acadèmics, valencià, idiomes de la Unió Europea i coneixements addicionals. Si després de l'aplicació successiva d'aquests criteris persisteix l'empat, s'atindrà al que es disposa en la Resolució de 21 de gener de 2019, de la Conselleria de Justícia, Administració Pública, Reformes Democràtiques i Llibertats Públiques, per la qual es determina la lletra per a fixar l'ordre d'intervenció de les persones aspirants i, si és el cas, dirimir els empats en tots els processos selectius que es convoquen durant l'any 2019 en el conjunt de les administracions públiques valencianes; l'ordre esmentat s'iniciarà per la lletra F.  
Nové. Termini de resolució i notificació  
1. El termini màxim per a dictar i publicar la resolució sobre les sol·licituds formulades serà de tres mesos a comptar des de l'endemà de la data de publicació d'aquesta convocatòria en el Diari Oficial de la Generalitat Valenciana, sense perjudici de la possibilitat d'ampliar els terminis prevista en l'article 32 de l'LPAC.  
2. En cas que transcórrega el termini establit sense que s'haja dictat i publicat una resolució expressa, les persones interessades podran entendre desestimades les seues sol·licituds per silenci administratiu.  
3. La resolució final de concessió o adjudicació indicarà la data de començament del gaudi de les beques. Així mateix, contindrà la relació de persones adjudicatàries en cada modalitat de les beques, ordenades d'acord amb la puntuació obtinguda; la borsa de reserva també ordenada per puntuació; la llista de les persones aspirants que no hagen passat a la fase d'entrevista i la llista d'aquelles persones aspirants que no complisquen els requisits establits en la present convocatòria.  
4. L'òrgan competent per a dictar la resolució és la persona titular de la Direcció General de LABORA Servei Valencià d'Ocupació i Formació.  
5. La resolució de concessió es publicarà en el Diari Oficial de la Generalitat Valenciana, i tindrà els efectes de notificació a les persones interessades, d'acord amb el que es disposa en l'article 45 de l'LPAC. Així mateix, la resolució es publicarà en la pàgina web de LABORA Servei Valencià d'Ocupació i Formació.  
  
Desé. Obligacions de les persones beneficiàries i de l'entitat concedent  
Són obligacions de les persones beneficiàries les establides en l'article 12 de l'Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball per la qual s'estableixen les bases reguladores de la concessió de beques de formació pràctica del SERVEF, i les obligacions de LABORA Servei Valencià d'Ocupació i Formació es troben en l'article 13 de l'ordre esmentada.  
  
  
Onzé. Situacions de les persones beneficiàries de la beca i règim d'incompatibilitats  
1. La concessió i aprofitament de la beca no implicarà cap vinculació laboral o administrativa amb LABORA ni amb la Generalitat. Si la persona beneficiària de la beca fora un empleat o empleada de la Generalitat, quedarà en la situació administrativa que siga procedent, d'acord amb la normativa corresponent en matèria de funció pública  
2. Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenvolupament d'aquesta.  
  
Dotzé. Facultats d'interpretació, incidències i tutoria  
1. La Direcció General de LABORA, o l'òrgan en qui delegue, resoldrà els dubtes i incidències que es puguen plantejar en relació amb el gaudi de la beca, amb l'audiència prèvia de la persona interessada.  
2. Les persones titulars del servei o responsables de la unitat administrativa on es desenvolupe la beca exerciran de tutors de les pràctiques professionals i vetlaran pel compliment d'aquestes, tot això conforme a la instrucció dictada a aquest efecte per la Direcció General de LABORA.  
3. La renúncia a la beca haurà de comunicar-se amb quinze dies d'antelació, excepte una justificació degudament acreditada, i suposarà la pèrdua de tots els drets inherents a aquesta.  
4. En cas de produir-se alguna renúncia a les beques concedides, l'òrgan competent procedirà a cobrir la vacant a través de la borsa de reserva que resulte del procediment de selecció prèviament efectuat i en l'ordre establit en aquesta.  
5. Podrà interrompre's el gaudi de la beca per raó de part, adopció o acolliment, així com ingrés hospitalari prolongat de la persona beneficiària, i en aquest cas es continuarà reportant i percebent l'import de la beca atorgada.  
  
Tretzé. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o quan concórrega alguna de les causes previstes en l'article 37 de la Llei 38/2003, de 17 de novembre, general de subvencions.  
2. Serà procedent el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que es disposa en l'article 37 de la Llei 38/2003, de 17 de novembre, general de subvencions, així com en els següents casos:  
a) Quan es destine la quantitat percebuda a altres fins diferents de l'objecte de l'ajuda.  
b) Quan s'incórrega en algun dels casos d'incompatibilitat de la beca.  
c) Quan s'incomplisquen, sense una causa que ho justifique, les obligacions de la persona beneficiària.  
d) Quan es deixen de complir els requisits exigits per a ser persona beneficiària.  
3. En la tramitació dels procediments es garantirà en tot cas el dret d'audiència a la persona interessada.  
  
Catorzé. Tractament de dades personals  
De conformitat amb la legislació, europea i espanyola en protecció de dades de caràcter personal, aquestes dades seran tractades en qualitat de responsable del tractament i en l'exercici de les competències atribuïdes per LABORA Servei Valencià d'Ocupació i Formació, amb la finalitat de gestionar les beques objecte d'aquesta resolució.  
Les persones interessades podran exercir els drets d'accés, rectificació, supressió i portabilitat de les seues dades de caràcter personal, limitació i oposició dels tractaments i del fet de no ser objecte de decisions individuals automatitzades respecte a les seues dades personals, registrats en aquest organisme, presentant un escrit en el registre d'entrada de LABORA. Així mateix, podrà reclamar davant la Delegació de Protecció de Dades tec@njk.wv o, si és el cas, davant l'Agència Espanyola de Protecció de Dades, en el supòsit d'entendre vulnerats els seus drets en matèria de protecció de dades.  
Per a més informació sobre el tractament de les dades personals es pot consultar la pàgina web de LABORA: http://www.labora.gva.es/  
  
  
Quinzé. Efectes  
La present resolució farà efecte des de l'endemà de la publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la publicació, davant el corresponent jutjat contenciós administratiu de la província de València, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament un recurs de reposició davant aquest mateix òrgan, en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que les persones interessades puguen presentar qualsevol altre recurs que estimen pertinent.  
  
  
València, 21 de març de 2022.- El director general de LABORA Servei Valencià d'Ocupació i Formació: Enric Nomdedéu i Biosca.